KCE ร่วงกว่า 4% นิวโลว์ในรอบ 1 เดือน หลังกำไร Q3 ลดลงจากปีก่อนและไตรมาสก่อน
KCE ร่วงกว่า 4% นิวโลว์ในรอบ 1 เดือน หลังกำไร Q3 ลดลงจากปีก่อนและไตรมาสก่อน โดยล่าสุด ณ เวลา 15.10 น. อยู่ที่ 93 บาท ลบ 4.50 บาท หรือ 4.62% สูงสุดที่ 94.25 บาท ต่ำสุดที่ 92.75 บาท ด้วยมูลค่าซื้อขาย 554.99 ล้านบาท 
8 พ.ย. 2560

ผู้สื่อข่าวรายงานว่า ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ล่าสุด ณ เวลา 15.10 น. อยู่ที่ 93 บาท ลบ 4.50 บาท หรือ 4.62% สูงสุดที่ 94.25 บาท ต่ำสุดที่ 92.75 บาท ด้วยมูลค่าซื้อขาย 554.99 ล้านบาท ขณะที่ดัชนีตลาดหุ้นโดยรวมบวก 0.19% ทั้งนี้ราคาหุ้น KCE ได้ปรับตัวลดลงต่ำสุดในรอบกว่า 1 เดือน นับตั้งแต่ราคาหุ้นอยู่ที่ระดับ 92.75 บาท เมื่อวันที่ 20 ก.ย.60

สำหรับปัจจัยที่ส่งผลให้ราคาหุ้นปรับตัวลดลงในวันนี้ คาดว่ามาจากการที่ผลการดำเนินงานในไตรมาส 3/60 ลดลง 22% จากปีก่อน และ 9% จากไตรมาสก่อน
ด้าน บล.เคทีบี ระบุในบทวิเคราะห์ แนะนำ “ถือ” KCE ราคาเป้าหมาย 104 บาท/หุ้น เนื่องจากคาดว่าไตรมาส 4/60 จะยังคงได้รับผลกระทบจากเรื่องค่าเงินบาทและต้นทุนวัตถุดิบทองแดง แต่ยังคงราคาเหมาะสมที่ 104 บาท (คิดด้วยวิธี DCF)
โดย KCE รายงานกำไรสุทธิไตรมาส 3/60 ที่ 612 ล้านบาท ลดลง 22% จากปีก่อน และ 9% จากไตรมาสก่อน ต่ำกว่าที่ตลาดคาด 15% ทั้งนี้เป็นกำไรจากอัตราแลกเปลี่ยนจำนวน 45 ล้านบาท หากไม่รวมจะได้กำไรปกติที่ 567 ล้านบาท ลดลง 25% จากปีก่อน และ 8% จากไตรมาสก่อน
ทั้งนี้สาเหตุที่กำไรลดลงมากเนื่องจากยอดขายลดลง 2% จากปีก่อน จากค่าเงินบาทที่แข็งค่าขึ้น (ค่าเฉลี่ย USDTHB ของไตรมาส 3/60 อยู่ 33.4 แข็งค่าขึ้น 4% เมื่อเทียบกับไตรมาส 3/59 และ 3% เมื่อเทียบกับไตรมาส 2/60 และราคาขาย PCB ที่ลดลงโดยเฉลี่ยประมาณ 2% ซึ่งมีผลตั้งแต่ช่วงต้นปีที่ผ่านมา อย่างไรก็ตาม KCE มีปริมาณการขายที่เพิ่มขึ้นจาก capacity ของเฟส 3 ที่โรงงานใหม่
รวมทั้งต้นทุนขายสูงขึ้น จากราคาวัตถุดิบปรับตัวสูงขึ้น ได้แก่ ทองแดง ทองแดงแผ่น ลามิเนต และ fiberglass ทำให้ในไตรมาส 3/60 KCE มีอัตรากำไรขั้นต้นที่แย่ลง
อย่างไรก็ตาม อาจจะมีการปรับประมาณการกำไรสุทธิปี 2560 ลง เนื่องจากผลการดำเนินการที่ผิดคาดในไตรมาส 3/60 ทำให้กำไรสุทธิ 9 เดือนแรกคิดเป็นเพียง 70% ของประมาณการที่เราทำไว้ และมองว่าผลการดำเนินงานของบริษัทในไตรมาส 4/60 จะยังได้รับผลกระทบจากเรื่องค่าเงินบาทที่ยังคงแข็งค่าต่อเนื่อง
ขณะที่ปัจจุบัน USDTHB โดยเฉลี่ยสำหรับไตรมาส 4/60 อยู่ที่ 33.2 แข็งค่าขึ้น 6% จากปีก่อน และ 1% จากไตรมาสก่อน อีกทั้งราคาต้นทุนวัตถุดิบทองแดงที่คาดว่าจะยังคงอยู่ในระดับสูง โดย ณ ปัจจุบันราคาทองแดง LMCADY ซึ่งเฉลี่ยสำหรับไตรมาส 4/60 อยู่ที่ 6,826 USD/MT สูงขึ้น 29% จากปีก่อน และ 7% จากไตรมาสก่อน